
Dunaszekcső Községi Önkormányzat Képviselő-testülete

10/2010.

Jegyzőkönyv
Készült a Dunaszekcső Községi Önkormányzat Képviselő-testülete 2010. augusztus 16. napján megtartott üléséről. 

Jelen vannak:

	Faller János
	polgármester

	Szabó Gergely

Bíró Zsolt

Bokor Zoltánné

Frányó János

Dr.Metz Judit
	alpolgármester



	Prucs Anrdás

Sándor József
	képviselők

	Pest Éva  körjegyző
	


Igazoltan távol: Kulutácz Zoltán, Tóth András

Faller János polgármester köszönti a megjelenteket, megállapítja, hogy az ülés határozatképes, mert a megválasztott 10 fő képviselő közül 8 fő az ülésen megjelent. Javaslatot tesz az ülés napirendi pontjaira, melyet a testület újabb javaslat nélkül az alábbiak szerint egyhangúlag elfogad:

1.) Területfejlesztési Tanács megszűnése 
előterjesztő: Faller János polgármester

2.) CÉDE pályázat lemondása 
Előterjesztő: Faller János polgármester

DRV  tájékoztatója 

Előterjesztő: Faller János polgármester  
3.) Tájékoztató a Limes útvonalról
előterjesztő: Bíró Zsolt

4.) Mohácsi Rendőrkapitányság támogatása 
előterjesztő: Faller János polgármester

5.) Lejárt határidejű határozatokról, a két ülés között történt fontosabb eseményekről
előterjesztő: Faller János polgármester

6.)  Közterület használat iránti kérelem
előterjesztő: Faller János polgármester

Zárt ülésen:

1.) Vissza nem térítendő támogatás iránti kérelem   
      előterjesztő: Faller János polgármester

2.) Dunaszekcsőért emlékplakett 2010. évi díjazottja/i 
      előterjesztő: Faller János polgármester

3.) SZSZB átszervezése 
      előterjesztő: Pest Éva körjegyző

NAPIRENDI PONTOK TÁRGYALÁSA
1.napirendi pont: Faller János polgármester: (Írásos megkeresést ismerteti.) A Tanács tevékenységet már nem folytat, további fennmaradásnak nincs értelme, ezért javasolja a megszűnésének a támogatását.

Kérdés, hozzászólás nem volt, a testület 8 szavazattal 0 ellenében a következő határozatot hozta: 
47/2010.(VIII.16.) Kt. számú határozat

A Mohács Térségi Területfejlesztési Társulás megszüntetéséről
Dunaszekcső községi Önkormányzat Képviselő-testülete egyetért a Mohács Térségi Területfejlesztési Társulás jogutód nélküli megszüntetésével a 3/2010. (VI.30.) számú MTTT határozat szerinti tartalommal.

Határidő: értelemszerű
Felelős: polgármester
2.napirendi pont: Faller János polgármester: A CÉDE pályázatunk ismételt módosítási kérelmét is elutasították, most azzal az indokkal, hogy nem ugyanazon a helyrajzi számon valósulna meg a tervünk. Azért próbálkozott a módosításokkal, hogy ne vessze el az önkormányzat ezt a támogatást, de mivel ez nem járt sikerrel, most dönteni kell a támogatás lemondásáról. 

Kérdés, hozzászólás nem volt, a testület 8 szavazattal 0 ellenében a következő határozatot hozta: 
48/2010.(VIII.16.) Kt. számú határozat
CÉDE támogatás lemondásáról

A „Dunaszekcső Várhegy szennyvízelvezetése I.üteme” CÉDE/2009/DD-341/b azonosító számú pályázatot a Dél-Dunántúli Regionális Fejlesztési Tanács kedvezően bírálta el, és a 169-14/2009.(VIII.10.) DDRFT számú határozatával 7.458.000 Ft támogatást ítélt meg. 

A Várhegyen történt löszfalomlás az Önkormányzat Várhegyre vonatkozó terveit teljes egészében megváltoztatta. 

A további károkozás és életveszély megakadályozására az Önkormányzat a DDOP-2009-5.1.5/D számú, „Balatoni és dunai omlásveszélyes partfalak stabilizálása” című pályázati lehetőséggel élt, és elnyert 353.264.971 Ft támogatást. A beruházás teljes költség 415.605.848 Ft, az Önkormányzat saját ereje 62.340.877 Ft. A beruházás része a Várhegy teljes csatornázása. 

A polgármester felhatalmazást kapott a testülettől arra, hogy kezdeményezze a CÉDE támogatás más célra – pl. ivóvízvezeték kiváltása a II.Lajos utcában – történő felhasználását, de a Dél-Dunántúli Regionális Fejlesztési Tanácsnál a változtatáshoz nem járult hozzá. 

Dunaszekcső község Önkormányzata a „Dunaszekcső Várhegy szennyvízelvezetése I.üteme” megnevezésű, CÉDE/2009/DD-341/b azonosító számú pályázaton elnyert 7.758.000 Ft-os támogatásról fenti okok miatt ezennel lemond.
Határidő: azonnal

Felelős: Faller János polgármester
2.napirendi pont: Faller János polgármester: Ismerteti a DRV tájékoztatóját. A lakosságot jelentős kár éri azzal, hogy nem fogadták el a lakossági víz- és csatornadíj támogatását. Jó lenne, ha elfogadnák már azt, hogy az  állam állapítsa meg a mindenkori víz- és csatornadíjakat, ne az önkormányzatoknak kelljen a szolgáltatókkal viaskodniuk. A szennyvíztisztító épületének belső átalakítására a DRV árajánlatot kért, amely 1.326 eFt. Nagy valószínűséggel a koncessziós díj terhére tervezik kifizetni. 
Pest Éva: Van még egyáltalán a koncessziós díjból? Kevesebb is a tervezett, és már az elmúlt ülésen a testület döntött a fúvókák cseréjéről is. 

Faller János: Majd a következő szolgáltatóval talán egyszerűbb lesz. Jelenleg a fűtést villannyal oldják meg, ami nem olcsó. De nem biztos, hogy most kell nekik az átalakítást elvégeztetni. 

Vita nem volt, a testület 8 szavazattal 0 ellenében a következő határozatot hozta:

 49/2010.(VIII.16.) Kt. számú határozat

a DRV Zrt. tájékoztatójáról és kérelméről

A képviselő-testület a DRV Zrt. víz- és szennyvízzel kapcsolatos tájékoztatóját tudomásul veszi. 

A 2010. évre a szennyvíztelepre betervezendő átalakítási munkálatok elvégzéséhez a testület nem járul hozzá.

Határidő: azonnal

Felelős: Faller János polgármester

3. napirendi pont: Faller János polgármester felkéri Bíró Zsoltot, hogy tartsa meg a tájékoztatóját.
Bíró Zsolt: Azon dolgoznak, hogy a Limes útvonal a világörökség része legyen. Erre alakult egy előkészítő bizottság, melynek tagjává választották. Az előkészítő munkálatok során lejelölték a területet a Szent János hegyen és a Várhegyen. Szeptember 2. napján 16 órakor a Művelődési Házban az érintett ingatlanok tulajdonosainak tájékoztatást fognak adni arról, hogy mit jelent az érintettségük. Ha sikerül a világ örökség részévé tenni, akkor talán kiváltságosok is leszünk, pályázati lehetőségek nyílnak meg előttünk. 
A Római birodalom határvidéke 5.500 km. Eddig 1.000 km – Angliában és Németországban – vált a világörökség részévé. 

Magyarország van olyan állapotban, hogy elindulhat harmadik országként, hiszen 400 km-t tesz ki nálunk a határvonal. Mosonmagyaróvártól Kölkedig több szakaszból áll a vonal. A tervek 2010-re készülhetnek el, és terjeszthetőek az UNIESCO elé. Nehéz, mert a föld alatt van a 2000 évvel ezelőtti világ. Egyeztető tárgyalások folynak, és a minisztérium jelentős segítséget nyújt a bizottságnak. Elképzelhető, hogy több ország együtt – Szlovákia, Németország, Ausztria és Magyarország – fog e terven dolgozni, pályázni. Sok helyen tartottak már előadásokat, pl. Visegrádon, Százhalombattán is volt már. Bátaszéknél is találtak jeleket a határvonalra. Az ország déli részén sokkal kedvezőbb fogadtatásról tud számot adni, mint más részeken.

Miből áll a munka? Régészeti zónákat alakítanak ki, és ami azon belül van, annak a tulajdonosának szóbeli hozzájárulása kell. Hozadéka lesz, de csak évek múlva. Nem jelent semmivel többet a jelenlegi korlátozásoknál. Inkább pozitív hozadéka lesz, kirakhatjuk a táblát a községben a kitüntető címről. Ha jól fog működni, országos támogatásokra lehet szert tenni. Pakson már megkezdődtek a munkálatok. Ilyesmi tlehetne nálunk is, lehetne az őrtorony akár kilátó is. Részletes tájékoztatást kaptak az ingatlantulajdonosok a tervekről azért, hogy az előadásra ne teljesen tájékozatlanul jöjjenek el. 

Az UNESCO-nak egyetlen kérése van csak, mégpedig az, hogy ne romoljon a jelenlegi állapot, ne változzon a környezet.  (Pl. hidat építettek a völgybe.) 
Nem arról szól, hogy bárkinek is el akarnánk venni a földjét, sőt a tulajdonos céljai és a terv talán találkozhatnak is éppen.

Nem olyan könnyű bekerülni ebbe a rendszerbe, ezért üdvözlendő a kezdeményezés. 

Faller János: A folyamat felgyorsult, 2011-ig kell beadni a „nevezést”. El kell kezdeni az egyeztetéseket, tudatni a tulajdonosokkal, hogy nem akarják elvenni tőlük a területeiket. 
Bíró Zsolt: A várhegyi tulajdonosoknak talán ez lesz az egyetlen megoldás a földterületeik hasznosításában. A folyamatban, az előadásokon nem ígérnek semmit, ami nem valósulhat meg, és nem is titkolnak el semmit. 

Ahol eddig megtartották az előadásokat, mindenhol hozzájárultak a kezdeményezéshez a tulajdonosok, egyetlen településen volt ellenállás. 

4. napirendi pont: Faller János polgármester: A Baranya Megyei Rendőr-főkapitányság egy megállapodás tervezettel megkeresést küldött valamennyi önkormányzatnak. A tartalma támogatás kérés a körzeti megbízottak által vezetett gépjárművek üzemanyagköltségéhez. 

Nagyon fontosnak tartaná Dunaszekcsőn a Rendőrőrs létrehozását, együtt a közrendvédelmi, közlekedési és a vízi rendőrök működésére. Amíg a vízirendőrség nem jöhet el a BRFK-tól addig ez nem valósulhat meg. Az Önkormányzatnak biztosítania kellene a helyiséget, de ez is megoldható, pl. a régi napköziben egy szoba kialakításával. 

Szabó Gergely: Az épületeink állapotát ismerve, ennek a kialakítása akár 10 millió forintot is igényelne.

Sándor József: Ez hosszú távú terv, ők meg most kérnek támogatást. Ezért javasol 100.000 Ft-os támogatást. Nem lenne célszerű elzárkózni a támogatástól. 

Faller János: A 100.000 Ft ez év december 31-ig szólna?

Szabó Gergely: Egy évre javasolja.

Faller János: Az üzemanyag költséghez havonta 10.000 Ft-ot javasol, így az teljes évre 120.000 Ft-ot tenne ki. 

További javaslat nem volt, a testület 7 szavazattal 1 tartózkodással a következő határozatot hozta:

50/2010.(VIII.16.) Kt. számú határozat

a rendőrség működésének támogatásáról    

Dunaszekcső község Önkormányzata 2010. szeptember 1.napjától 2011. augusztus 31. napjáig havi 10.000 Ft összeggel járul hozzá a községben dolgozó körzeti megbízott rendőrök által használt, rendőrségi tulajdonban lévő gépjármű üzemeltetéséhez. A támogatást a 2010. évi költségvetési tartalék terhére és 2011. évi tervezéssel biztosítja a testület. 

Határidő: 2010. szeptembertől

Felelős: Faller János polgármester

5. napirendi pont: Faller János polgármester: Ismerteti az előző zárt ülésen hozott döntéseket: Július 17: „A képviselő-testület a Duna-Beton Kft. termelésében és működésében lévő nehézségeket a Kft. vezetőjének tájékoztatásai alapján ismeri, és mindezen problémákat eddig igyekezett is évek óta a kérelmeknek megfelelően kezelni. A helyi önkormányzat gazdálkodásának biztonságáért a képviselő-testület, a gazdálkodás szabályszerűségéért a polgármester felelős. A veszteséges gazdálkodás következményei az önkormányzatot terhelik, kötelezettségeiért az állami költségvetés nem tartozik felelősséggel.Az önkormányzati vagyon hozadékából származó bérleti díj az Önkormányzat saját bevétele.Dunaszekcső község Önkormányzata a 2010-es évre is tervezte az Önkormányzat tulajdonában lévő, a Duna-Beton Kft. által bérelt dunaszekcsői ingatlanokból származó bérleti díjat bevételként. Az Önkormányzat biztonságos gazdálkodása érdekében a Képviselő-testületület a továbbiakban nem tud eltekinteni ezen bevételtől, ezért a befizetés alóli mentesítést nem tudja megadni. 
A képviselő-testület tudomásul veszi, hogy az Önkormányzat által kiállított számla 2010. július 15. napi határidejének a bérlő nem tud eleget tenni, de felhívja a bérlő figyelmét arra, hogy a bérleti szerződésben foglaltaknak és a kiállított számlának megfelelően e határozat kézhezvételétől számított 7 munkanapon belül tegyen eleget a bérleti díj befizetési kötelezettségének.” 
Augusztus 17. napján kerül sor a partfalas pályázat támogatási szerződésének aláírására. A közbeszerzési eljárás elengedése érdekében kérelmet adott postára, és ha egy héten belül nem reagálnak, akkor mehet a dolog, és kedden testületi ülés, szerdán szerződéskötés lesz. A tárgyalások lefolytatására ad hoc bizottság létrehozását javasolja. Tagjainak javasolja Bokor Zoltánnét, Prucs Andrást és Szabó Gergelyt. 
Sándor József: Az önkormányzati elvárásokból minél több kerüljön megfogalmazásra a szerződésben. A határidők pontosan szerepeljenek, és kerüljön kötbér a nem pontos teljesítés esetére.

Faller János: A kérdéses pince kialakítása nem jelenthet plusz költséget. A fölösleges földet a Baross utcába fogja hordatni a terep árvíz elkerüléséhez alkalmas rendezésére. Ki kell hangsúlyozni a szerződésben, hogy a műszaki átadás előtt a szükséges helyreállításokat a kivitelező végezze el. 2010. augusztus 18-án le kell zárni a beruházást, és addig a használatba vételi engedélyeket is meg kell szerezni. Ehhez legalább 2010. május 15-én a műszaki átadásokat be kell fejezni. 

A tárgyalások során ki kell térni a csatorna nyomott szakaszára, az átemelőkre, azok működtetésére. A présházakhoz a leállást meg kell csinálni és minden lakóházhoz biztosítani kell a rákötést az ingatlan határán. 

Kell beszélnünk a lakossági hozzájárulásról is. Az 1998-as 50.000 Ft-ra számolta évenként az inflációt, és így a mostani közműfejlesztési hozzájárulás 150.000 Ft lenne. Hitel esetén meg kell keresni a lehetőséget, és jogi biztonságot kell szerezni az Önkormányzatnak.

Sándor József: Készpénz fizetés esetén legyen a díj 130.000 Ft, részletre pedig 150.000 Ft. 

Faller János: A beruház során plusz költségként, de ki kell váltani a II.Lajos és József Attila utcai vízvezetékeket. Ha kész lesz az út, ne kelljen rövid időn belül az elavult vezeték miatt feltörni. 
A franciaországi vendégek fogadásának költségeiről részletes pénzügyi beszámoló készül. 500.000 Ft-ot különítettünk el a rendezvényekre, ebből 300.000 Ft a mostani vendéglátás, tehát még beleférünk. Kihangsúlyozza, hogy a vendéglátók kísérték őket, de minden esetben a saját költségeiket (pl. belépőjegy) maguk fizették.

Az elmúlt héten kérdésként hangzott el, hogy milyen utasítást adott a piknik park szétszedésére. Nem szedette szét, hanem vandálok rongálták meg, szétbontották, több részéből máglyát raktak. Rendőrségi feljelentést tett a tettesek felkutatására. 

A mai napra is jutott rongálás, mára a viaflor elemeket dobálták szét a Templom téri beruházásnál. Ilyenkor felvetődik benne, hogy érdemes-e csinálni valamit ebben a faluban.
A Mikszáth köz 6. számú ingatlan életveszélyessé vált. A tulajdonos a felszólítás után Dunaszekcsőre utazott, és felajánlotta az ingatlant az önkormányzatnak, ha az elbontást elvégzi. 
Dr.Metz Judit: Milyen költséget jelentene a bontás?

Faller János: Nem is ez a fontos, hanem az, hogy anyag nem használható fel az ingatlanból. Az embereink munkája és a jármű üzemanyag költsége lenne a kiadás. Javasolja, hogy az ajándékozási szándékot fogadja el az önkormányzat.

Fazekas Alajos levélben fogalmazta meg az észrevételeit az általa észlelt hiányosságokkal kapcsolatban. Mindenképpen pozitív választ szükséges megfogalmazni, meg kell köszönni az észrevételeit. 

Dr. Metz Judit: Van fejlemény a Duna Beton Kft-vel kapcsolatban?

Faller János: A testület döntésének megfelelően megkapta a levelet a határidővel, teljesítés azóta sem történt. 

A karate csapat kérelmet fogalmazott a tornaterem használata érdekében. Eddig is odajártak, talán valami gond adódott, tárgyalni fog az igazgatóasszonnyal erről. Nem látja semmi akadályát annak, hogy használják a termet.

Javasolja a döntések meghozatalát az ad hoc bizottságról, a közműfejlesztési hozzájárulásról, az ingatlan ajándékozás elfogadásáról és válaszlevélről.

A testület 8 szavazattal 0 ellenében a következő határozatot hozta:

51/2010.(VIII.16.) Kt. számú határozat

a lejárt határidejű határozatokról, a két ülés között történt fontosabb eseményekről

1.) A Várhegyi beruházás kivitelezőjének kiválasztására a testület ad hoc bizottságot hoz létre, melynek tagjai Bokor Zoltánné, Faller János, Prucs András és Szabó Gergely. 

2.) A várhegyi csatornázás közműfejlesztési hozzájárulását a testület egyösszegben történő befizetés esetén 130.000 Ft-ban, részletre történő megfizetés esetén 150.000 Ft-ban állapítja meg. A testület felhatalmazza a polgármestert, hogy banki hitellehetőségeket keressen annak érdekében, hogy a hozzájárulás mértéke véglegesen meghatározható legyen. 

3.) Dunaszekcső község Önkormányzata az életveszélyessé vált Mikszáth köz 6 szám alatti ingatlan tulajdonjogát, annak elbontásáért, ajándékozási szerződés alapján elfogadja.

4.) A képviselő-testület tisztelettel megköszöni Fazekas Alajos levélben – is – közölt jelzéseit, felvetéseit. A testület, a polgármester és a hivatal dolgozói azon vannak, hogy a felmerülő gondokat, az előttük álló feladatokat az önkormányzat anyagi helyzetét szem előtt tartva, megoldják.

5.) A testület a lejárt határidejű határozatokról, a két ülés között történt fontosabb eseményekről szóló tájékoztatást tudomásul veszi.

Határidő azonnal

Felelős: Faller János polgármester
6.napirendi pont: Faller János polgármester: A településőrök ellenőrzéseinek, felszólításainak a következményeként kérelemmel fordultak hozzá közterület bérlése iránt. (Ismerteti az írásos kérelmet.) A területet régebben jogtalanul használta egy személy, akivel elpakoltatta onnan a gépeit, és rendbe tetette a területet. 
Frányó János: Ott nem zavarnának a mezőgazdasági gépeikkel senkit sem.

Dr.Metz Judit: Fizessenek érte bérleti díjat, a karbantartásért esetleg mérsékelt árat.

Prucs András: Régen úgy volt, hogy az emberek, ha közterületet akartak használni, akkor előre bejöttek, kérték és fizettek. 

Faller János: Ez mind így igaz, de erről már rég leszoktak az emberek. Most van azonban ember ahhoz, hogy ellenőrizni tudjunk. A közterület nem azért van, hogy azt illegálisan használják. Főleg nem tartós ideig. 

Prucs András: Ha ezt a kérelmet elfogadjuk, akkor is közterületen lesznek a gépek. Minden gazda oldja meg saját maga a gépeinek a tárolását, parkolását.

Szabó Gergely: A buszok is közterületen parkolnak leállás után.

Faller János: A Pannon és Gemenc Volán levelet kap, hogy a téren parkoljanak le, és ne a sofőrök utcáiban. 

Sándor József: Van a faluban több üres terület, magántulajdonú. Vegyék meg közösen és állítsák oda a gépeiket. 

A testület 8 szavazattal 0 ellenében a következő határozatot hozta:

52/2010.(VIII.16.) Kt. számú határozat

közterület használata iránti kérelemről  

A képviselő-testület a közterület tartós, mezőgazdasági és egyéb gépek tárolására történő bérbeadásához nem járul hozzá.

Határidő: azonnal

Felelős: Faller János polgármester
Egyebek:
Bokor Zoltánné: A Római köznél a híd nagyon rossz állapotban van. Meg kell nézni, és tenni is valamit, mert a betonozása, a korlátja lassan életveszélyes lesz. Az alsó buszmegálló állapota ocsmány.

Faller János: A hidat megnézzük, és tőlünk telhetően javítjuk. A Fok patak hídjának javítása 135.000 Ft volt. 

Az alsó busz megállót WC-nek használják, az állapota katasztrofális. Megoldás lenne elbontani és helyette nyitottat építeni. Mindenek előtt azonban tisztázni kell a tulajdonjogát.
Szabó Gergely: A falu végén a nemzeti parkos terület tele van parlagfűvel. A víkend telepi szemétszállításról szeretne még információt kapni.

Faller János: Figyelmezteti a Duna Dráva Nemzeti Park Igazgatóság területi munkatársát. A víkendesek szemétszállítása változatlanul gond. Csak elégedetlenkednek, reklamálnak, de nem kötötték meg a szolgáltatóval az idény jellegű szerződést. A lehetőség adott volt. Változatlanul maradt a konténer, ami pedig kevés, mert nem csak a háztartási hulladékot rakják le, hanem zöldhulladékot, levágott ágakat, lomtalanítási dolgokat. A konténer mellett felhalmozott éghető szemetet rendszeresen elégetjük-

Az Aréna alatti vízátfolyásról kapott információt. Az árok elázott, a lösz ketté vált, a víz pedig a lenti lakó házára ömlik. A KPM nem segít, pedig tudnak a bajról. Azt mondták, hogy nincs pénzük. Nekünk kell egyedül megoldani, mert önkormányzati terület, felelősek vagyunk érte. A lösz és a víz változatlanul gondot jelent a faluban, mert más területen is utat kellett bontanunk, hogy elkerüljük a kártérítést. És a Jókai utcában is gondok vannak. 
Több hozzászólás nem volt, a testület zárt ülésen folytatta a napirendi pontok tárgyalását.

Kmf.

Faller János

polgármester
körjegyző

